als_Latn dik_Latn sag_Latn
S'ka të ndalur lumi i mashtrimeve të kryeministrit. Vetëm dje, ai shqiptoi gënjeshtrat për banorët e Lagjes "Kushtrimi" të Vlorës, duke iu prishur shtëpitë pa iu dhënë kompensimin, foli për dëmshpërblimin e të përmbyturve, por tha se do t'i duheshin nja dy javë të tjera për shifrat, ndërkohë që OSHEE-ja pranoi se i kishte gjobitur publikisht abonentët e saj të Laçit. Përmbytja me mashtrime është edhe më e zezë sesa përmbytja e ujit, pasi për atë s'na e ka fajin natyra, por vendimi për të çuar në qeveri një njeri të papërgjegjshëm për detyrën
Edi Rama ka 18 muaj që veç i "përmbyt" shqiptarët me gënjeshtra dhe mashtrime, se "ditë më të mira do të vijnë". Premtimet populiste dhe antiglobaliste e sollën në pushtet në 23 qershor të 2013-ës dhe e vërteta është se, ajo që premtoi tek shqiptarët në fshat dhe qytet, ishte se do ta bënte natën ditë në punë, për shqetësimet, hallet dhe dertet e tyre. Bilanci i vërtetë i qeverisë sot është ai i rrënimit apokaliptik të çdo tregues. Shifrat e institucioneve ekonomiko-financiare janë të frikshme dhe flasin për një recesion ekonomik që e bën të pashmangshme rënien në varfëri ekstreme. Por, Edi Rama premton dhe vazhdon të premtojë se "ditë më të mira do të vijnë". Ndërsa xhepat e qytetarëve shqiptarë grabiten për ditë nga Rama & Co. Pasuria publike është uzurpuar nga mafia e oligarkëve të pushtetit që i ka shtrirë këmbët kudo, duke rikthyer edhe minierat e vdekjes. Kryeministri vazhdon të premtojë dhe logjikisht çdo premtim përkthehet në një mashtrim të ri. Si asnjëherë në historinë e pluralizmit shqiptarë, një qeveri nuk miraton për të dytin vit radhazi rritje të pagave dhe pensioneve. Në një kohë kur ka premtuar të kundërtën, afrimin e pagave dhe pensioneve të shqiptarëve me mesataren europiane. Kjo duket shumë larg dhe drita e tunelit nuk duket. Investimet publike kanë rënë në nivele minimale, ndërsa investitorë të huaj as që e diskutojnë të vijnë në Shqipëri, kjo pasi iu bën pritë përpara Arben Ahmetaj, Erion Veliaj dhe Koço Kokëdhima për t'i zhvatur.
Ky kryeministër është mësuar vetëm të mashtrojë. Papërgjegjshmëria e tij nuk njeh kufi dhe tashmë është dëshmuar si politikan amoral, që do të mbetet në analet e dështuara të politikës shqiptare. Për të dëgjuar, njerëzit nuk i dëgjon, kjo pasi ai nuk ka shqisa. Dhe në vend të ndarjes së shqetësimeve reale me qytetarët, tregon anën e tij të pandjeshme, duke hedhur sipas qejfit vallen e fatkeqësive të shqiptarëve. Ai ka një tjetër projekt, jo atë për interesin e të gjithëve, atë publik. Në krizën ekonomike që ka mbërthyer qytetarët çdo barrë shtesë sado e vogël, është e papërballueshme dhe në kontekstin real Edi Rama bëri jo vetëm rritjen e taksave, përmes Paketës Fiskale që ka hyrë në fuqi që në 1 Janar, por rriti edhe çmimin e energjisë elektrike. Ky është qeveritari shurdh dhe i pandjeshëm, që nuk ia ndjen për njerëzit, pasi në kokë ka të ngulitur vetëm projektin e tij të shkatërrimit dhe atë po e zbaton çdo ditë e më tepër me vendosmërinë e budallait. Edi Rama është mësuar të mashtrojë dhe gënjejë ditën për diell, të mos pyesë e dëgjojë për taksat dhe çmimet. Të mos japë llogari për kriminalitetin që ka marrë peng institucionet, për burgosjen e të varfërve për 10 mijë lek të vjetra fatura të papaguara si dhe për shpalljen armiq e kërcënimet ndaj kundërshtarëve politikë. Pra, ky është kryeministri që qeveris sot 2.8 milionë shqiptarët brenda Shqipërisë. Njeriu që korr dhe hedh vallen e fatkeqësisë, luan dhe përdhos ndjenjat e shqiptarëve, njeriu që solli varfërinë ekstreme në të katër anët e vendit, kapërdihet në karriget e pushtetit, pa e ditur se revoltën e shqiptarëve, si përgjigje ndaj indiferencës dhe arrogancës, e ka në prag.
als_Latn als_Latn als_Latn